Document ID: 32015R0228

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/228 ΤΗΣ ΕΠΙΤΡΟΠΉΣ της 17ης Φεβρουαρίου 2015 για την αντικατάσταση των παραρτημάτων I έως VII του κανονισμού (ΕΚ) αριθ. 4/2009 του Συμβουλίου για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 4/2009 του Συμβουλίου, της 18ης Δεκεμβρίου 2008, για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής (1), και ιδίως το άρθρο 72, Εκτιμώντας τα ακόλουθα: (1) Τα παραρτήματα I έως VII του κανονισμού (ΕΚ) αριθ. 4/2009 τροποποιήθηκαν με τον κανονισμό (ΕΕ) αριθ. 517/2013 του Συμβουλίου (2), ώστε να ληφθεί υπόψη η προσχώρηση της Κροατίας στην Ευρωπαϊκή Ένωση. Ταυτόχρονα, με τον κανονισμό (ΕΕ) αριθ. 517/2013 λήφθηκε υπόψη η αλλαγή νομίσματος στην Εσθονία. (2) Η Λετονία και η Λιθουανία άλλαξαν νόμισμα την 1η Ιανουαρίου 2014 και την 1η Ιανουαρίου 2015 αντίστοιχα. Τα παραρτήματα I έως IV και VII θα πρέπει να τροποποιηθούν αναλόγως. (3) Σύμφωνα με το άρθρο 4 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο κοινοποίησε στην Επιτροπή ότι δέχεται να συμμετάσχει στην εφαρμογή του κανονισμού (ΕΚ) αριθ. 4/2009. Επομένως, οι καταχωρίσεις που αφορούν το Ηνωμένο Βασίλειο θα πρέπει να συμπεριληφθούν στα παραρτήματα II και IV έως VII. (4) Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση του κανονισμού (ΕΚ) αριθ. 4/2009 ούτε συμμετέχει στην έκδοση του παρόντος κανονισμού· δεν δεσμεύεται από τον κανονισμό (ΕΚ) αριθ. 4/2009 ούτε από τον παρόντα κανονισμό και δεν υπόκειται στην εφαρμογή τους. (5) Σύμφωνα με το άρθρο 3 παράγραφος 2 της συμφωνίας, της 19ης Οκτωβρίου 2005, μεταξύ της Ευρωπαϊκής Κοινότητας και του Βασιλείου της Δανίας σχετικά με τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις (3), η Δανία κοινοποίησε (4), ωστόσο, στην Επιτροπή την απόφασή της να εφαρμόσει εν μέρει το περιεχόμενο του κανονισμού (ΕΚ) αριθ. 4/2009, στο μέτρο που αυτός ο κανονισμός τροποποιεί τον κανονισμό (ΕΚ) αριθ. 44/2001 του Συμβουλίου (5), όπως προβλέπεται στην προαναφερθείσα συμφωνία, της 19ης Οκτωβρίου 2005. Επομένως, οι καταχωρίσεις που αφορούν τη Δανία θα πρέπει να συμπεριληφθούν στα παραρτήματα II και IV. (6) Τέλος, είναι απαραίτητο να τροποποιηθούν ορισμένα τμήματα των παραρτημάτων VI και VII, προκειμένου να διευκολυνθεί η εφαρμογή τους. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 70 του κανονισμού (ΕΚ) αριθ. 2201/2003 του Συμβουλίου (6). (8) Επομένως, για λόγους σαφήνειας, τα παραρτήματα I έως VII του κανονισμού (ΕΚ) αριθ. 4/2009 θα πρέπει να αντικατασταθούν αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I έως VII του κανονισμού (ΕΚ) αριθ. 4/2009 αντικαθίστανται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, 17 Φεβρουαρίου 2015.

Classification Labels:
801
66
27
265

Label Descriptions:
{"801": "Οικογενειακό Δίκαιο", "66": "Αστικό Δίκαιο", "27": "ΔΙΚΑΙΟ", "265": "Ιδιωτικό Διεθνές Δίκαιο"}

EuroVoc IDs (Original): 122
1538
4060
2106
4590
6332
913
540
566
911
5923
2200
3239
525

EuroVoc IDs (Expanded): 122
1538
4060
2106
4590
6332
913
540
566
911
5923
2200
3239
525

Dataset Source: meu

Split: test